Pavojingesnės už vyrus
Pavojingesnės už vyrus (angl. Deadlier Than the Male) – 1967 m. sukurta veiksmo komedija, vienas iš praėjusio amžiaus 7 dešimtmečio pradžioje kilusio filmų, mėgdžiojančių agento 007 Džeimso Bondo nuotykius, bumo. Juostos pagrindinis herojus, detektyvas Hju „Buldogas“ Dramondas, yra literatūrinis personažas, kurį rašytojas H. C. McNeile sukūrė dar 1920 m. ir kurio nuotykius vėliau, po autoriaus mirties 1939 m., plėtojo Gerard Fairlie. Filmo pavadinimas yra paimtas iš rašytojo Rudyard Kipling poemos „The Female of the Species“ eilutės „The female of the species must be deadlier than the male“ ir vienos iš knygų apie detektyvą Dramondą „The Female of the Species“. Toks buvo ir darbinis filmo pavadinimas. 1969 m. buvo sukurtas tęsinys „Some Girls Do“. Titulinę dainą filmui įrašė grupė The Walker Brothers.